2014. május 24-én, kevesebb mint egy évvel sikeres felépülése után a WPBSA bejelentette, hogy Carternél tüdőrákot állapítottak meg az orvosok. Ezután intenzív kemoterápiás kezelésen kellett részt vennie. Éppen csak kiheverve a kemoterápiás kezelés mellékhatásait, októberben részt vett nem-pontszerző General Cupon. A Hongkongban rendezett tornán eljutott a döntőig, ahol is 7-6 arányban legyőzte Shaun Murphy-t. Ugyancsak októberben, tekintettel Carter helyzetére a WPBSA az idény végéig rögzítette a játékost a ranglista 13. helyén, ezzel könnyítve a részvételét egyes tornákon. A 2014/15-ös snooker idényhez novemberben tért vissza, a UK Championship első fordulójában a közönség állva tapsolt a visszatérő Carternek. 2014 decemberében orvosai gyógyultnak nyilvánították. A tavaszi félszezon során részt vett a Masters-en, illetve több pontszerző tornán, köztük a German Masters-en, a Welsh Openen, az Indian Openen és a China Openen, de egy-két körnél tovább sehol sem jutott. A világbajnokságon a legjobb 16 között esett ki.&lt;br&gt;